นายกสั่งเข้มโควิดสุดขีดผวากระทบเศรษฐกิจสาหัสยาว
เผยบิ๊กตู่กำชับคุมโควิดให้อยู่ หวั่นทำคนตายเพิ่มและทำให้เศรษฐกิจอยู่ในภาวะสาหัสระยะยาว
31 ม.ค. 2564

นายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน โพสต์เฟสบุ๊ก ว่า ผมได้ไปร่วมประชุมกับท่านนายกรัฐมนตรี พลเอกประยุทธ์ จันทร์โอชา และศบค. ชุดเล็ก โดยประเด็นสำคัญคือพิจารณาการผ่อนคลายมาตรการโควิด-19 เช่น การปรับพื้นที่ประกาศใช้มาตรการควบคุม และการผ่อนคลายกิจการหรือกิจกรรมต่างๆ ในแต่ละระดับพื้นที่ ซึ่งจำเป็นต้องพิจารณาร่วมกันอย่างรอบคอบในทุกมิติครับ
เรื่องที่ท่านนายกรัฐมนตรีกำชับและตระหนักมากคือการสร้างสมดุลระหว่าง 2 เรื่อง เรื่องแรกคือความเข้มงวดในการควบคุมการแพร่ระบาดเพื่อป้องกันความเสียหายต่อชีวิต สุขภาพ และเศรษฐกิจของประเทศที่จะยิ่งหนักหนาสาหัสในระยะยาว
และเรื่องที่สองคือการผ่อนคลายมาตรการต่างๆ ให้พี่น้องประชาชนพอที่จะสามารถใช้ชีวิตประจำวัน ทำมาหากินกันได้ และเรื่องที่สำคัญที่สุดคือการที่ทุกคนมีวินัย และมีความรับผิดชอบต่อสังคม สวมหน้ากากอนามัยตลอดเวลา หมั่นล้างมืออยู่เสมอ เว้นระยะห่างทางสังคม และหลีกเลี่ยงการรวมตัวกัน เพราะนั่นจะเป็นการช่วยยับยั้ง และควบคุมการแพร่ระบาด เพื่อให้เรากลับไปใช้ชีวิตที่เกือบจะปกติได้ในระดับหนึ่งครับ
ถ้าพวกเราช่วยกันดูและตัวเองและรับผิดชอบกับสังคม ผมเชื่อว่าเราจะผ่านวิกฤตครั้งนี้ไปได้อย่างแน่นอน